<classify> Kikosi hicho kitaondoka kwa ndege la Fast Jet na kinatarajia kufika jijini Johanesburg saa tano usiku.Kwa mujibu wa taarifa ya Shirikisho la Soka Tanzania TFF jana kwa vyombo vya habari, baada ya wachezaji 28 walioitwa awali kujiunga na kambi kufanyiwa vipimo vya afya, sita hawatakuwepo kwenye msafara huo wakikabiliwa na majeraha mbalimbali.TFF iliwataja wachezaji watakaokosekana kuwa ni Nadir Haroub Canavaro, Aishi Manula, Isihaka Hassan, Haroun Chanongo, Kelvin Friday, ambao watabaki nchini wakiendelea na mazoezi chini ya uangalizi hadi timu itakaporejea kutoka Afrika Kusini.Aidha, mchezaji mmoja Amri Kiemba pia hatokuwepo baada ya kuomba ruhusa kutokana na matatizo ya kifamilia.Awali, kocha wa Taifa Stars Mart Nooij alisema kati ya wachezaji 28 aliowateua, 20 watakwenda na wanane wakibaki nchini kwa ajili ya akiba iwapo itatokea kuna atakayeumia nchini humo.Wachezaji 28 walioitwa awali ni magolikipa Deogratius Munish Yanga, Aishi Manula, Mwadini Ali Azam, walinzi: Shomari Kapombe, Aggrey Morris, Erasto Nyoni Azam, Nadir Haroub, Oscar Joshua, Kelvin Yondani Yanga, Abdi Banda, Hassan Isihaka Simba, Salim Mbonde Mtibwa Sugar na Haji Mwinyi KMKM.Wengine ni viungo: Amri Kiemba, Salum Abubakar, Frank Domayo Azam, Said Juma, Salum Telela, Hassan Dilunga Yanga, Said Ndemla Simba, Haroun Chanongo Stand United na Mwinyi Kazimoto Al Markhira.Washambuliaji ni Ibrahim Ajib Simba, Mrisho Ngasa, Saimon Msuva Yanga, John Bocco, Kelvin Friday Azam na Juma Luizio Zesco United.Kuhusu wachezaji gani watabaki, Kocha Msaidizi wa Stars Salum Mayanga aliliambia gazeti hili jana kuwa, leo watawataja wachezaji hao.Michuano ya COSAFA inatarajiwa kuanza kutimua vumbi kuanzia Jumapili ya wiki hii kwenye viwanja vya Olympia Park na Moruleng jimbo la North West huku Tanzania na Ghana zikishiriki kama nchi waalikwa.Mchezo wa kwanza wa Taifa Stars iliyopo kundi B katika michuano hiyo, utakuwa dhidi ya Swaziland Mei 18, huku Mei 20 dhidi ya Madagascar na Mei 22, dhidi ya Lesotho.Mshindi wa Kundi B atacheza robo fainali dhidi ya Ghana. Msafara wa Taifa Stars utaongozwa na Mjumbe wa Kamati ya Utendaji wa TFF, Ephaphra Swai na unatarajiwa kufikia katika hoteli ya Sun City iliyopo pembeni kidogo ya jiji la Rusterburg.  <topic>: MICHEZO 